De seneste dage har et trist syn mødt gæsterne, der har besøgt stranden nord for Skagen. For i løbet af en uge er der omkring Grenen fundet mindst 13 døde alke og et antal lomvier. Fælles for havfuglene har været, at de virker meget tynde. Meget taler for, at fuglene ikke har været i stand til at fange deres føde af småfisk. - De døde fugle har været så udmagrede, at vi har kunnet mærke deres brystben. De fugle, vi indtil nu har indsamlet på strandene ved Skagen, har vi puttet i en fryser til brug for senere analyser, siger Simon S. Christiansen, forstander og naturvejleder på Skagen Fuglestation, der bliver drevet af Dansk Ornitologisk Forening (DOF). Massedød i efteråret 2007 Den aktuelle situation med døde alkefugle på kyster i Nordvesteuropa er mere omfattende i Skotland og England, end det er tilfældet i Danmark, fortæller seniorforsker Ib Krag Petersen fra Institut for Ecoscience, Aarhus Universitet. - Vi samarbejder med fagfolk i Norge, Sverige og Storbritannien om at indsamle de døde fugle, så vi kan få klarhed om baggrunden for dødsfaldene, siger Ib Krag Petersen, der påpeger, at antallet af døde alkefugle netop nu ikke ser alarmerende ud i Danmark. Det gjorde den i efteråret 2007, da hundreder af døde alke drev i land på mange danske kyststrækninger. I 2007 slog havbiologer alarm, fordi Nordsøens fiskespisende havfugle som rider, havterner, lunder og lomvier over et kæmpeområde fra Island over Færøerne til Skotland og Norge manglede føde i en grad, så der i visse fuglekolonier slet ikke kom unger på vingerne den ynglesæson. Stigende havtemperaturer Den sandsynlige forklaring var ændringer i havets økosystem på grund af de stigende havtemperaturer, som bevirkede, at en lille vandloppe, der er småfiskenes vigtigste føde, er gået stærkt tilbage. Tilbagegangen forplantede sig naturligt nok til havfuglenes rækker, da mange af arterne er helt afhængige af de vandloppeædende småfisk som for eksempel tobis. I september 2007, da alkenes træk mod vinterkvarterer i Kattegat blev indledt, blev der konstateret massedød af alke på kyster i Danmark og den sydlige del af Norge. De fleste var voksne fugle, som var ekstremt udmagrede.

Referat:
Fuglene skal nu indsamles, så man kan blive klogere på en dødsårsag, som måske skyldes stigende havtemperaturer.